Document ID: 32008D0489

KOMISIJAS LĒMUMS
(2008. gada 27. jūnijs)
par pagaidu aizsardzības pasākumiem pret Bursaphelenchus xylophilus (Steiner et Buhrer) Nickle et al. (priedes koksnes nematode) izplatību Portugālē
(izziņots ar dokumenta numuru K(2008) 3312)
(2008/489/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2000. gada 8. maija Direktīvu 2000/29/EK par aizsardzības pasākumiem pret tādu organismu ievešanu, kas kaitīgi augiem vai augu produktiem, un pret to izplatību Kopienā (1) un jo īpaši tās 16. panta 5. punktu,
tā kā:
(1)
Saskaņā ar Komisijas 2006. gada 13. februāra Lēmumu 2006/133/EK, ar ko dalībvalstīm pieprasa veikt īslaicīgus papildu pasākumus pret Bursaphelenchus xylophilus (Steiner et Buhrer) Nickle et al. (priedes koksnes nematode - PKN) izplatību tajās Portugāles teritorijās, kurās iespējama tās izplatība (2), Portugāle īsteno apkarošanas plānu pret priedes koksnes nematodes izplatību.
(2)
Portugāle ir pieņēmusi ministrijas rīkojumu (2008. gada 12. maijaPortaria N. 358/2008), ar kuru aizliedz uzņēmīgas koksnes un augu pārvietošanu no Portugāles kontinentālās daļas, ja vien koksne nav termiski apstrādāta un augi attiecīgi pārbaudīti.
(3)
Kā paredzēts Lēmuma 2006/133/EK 4. panta otrajā punktā, Portugāle iesniedza Komisijai priekšlikumu par apsekojuma plānu visai Portugāles teritorijai. Priekšlikumu pārrunāja Augu veselības pastāvīgajā komitejā 2008. gada 26. un 27. maijā. Tomēr, pamatojoties uz komitejas secinājumiem, Komisija plānu neapstiprināja, jo paredzētā uzraudzība nebija pietiekama.
(4)
Portugāle 2008. gada 5. jūnijā informēja Komisiju par to, ka ārkārtējas izmeklēšanas rezultātā, ko līdztekus ikgadējam apsekojumam veica Portugāles iestādes, ir atklāti jauni PKN uzliesmojumi tajā Portugāles daļā, kurā līdz šim PKN nebija sastopama.
(5)
Pārbaudes apmeklējumā, ko Pārtikas un veterinārais birojs veica no 2008. gada 2. līdz 6. jūnijam, konstatēja, ka pieejamie dati nav pietiekami, lai apstiprinātu, ka Portugālē ir PKN neskartas teritorijas. Turklāt Kopienas un valsts pasākumi nav pilnība īstenoti.
(6)
Tādēļ līdz šim veiktie pasākumi tiek uzskatīti par neatbilstošiem, un vairs nav iespējams izslēgt tiešu PKN izplatības risku ārpus Portugāles, pārvietojot uzņēmīgu koksni, mizu un augus. Turklāt šobrīd dalībvalstīm (izņemot Portugāli) pēc iespējas drīz jāļauj kontrolēt uzņēmīgas koksnes, mizas un augu, kuru izcelsmes ir jebkurā Portugāles daļā, pārvietošanu to teritorijā.
(7)
Ņemot vērā to, ka PKN uzliesmojumu skaits Portugālē nesen palielinājies, pēc iespējas drīz jāpieņem pasākumi, lai aizsargātu citu dalībvalstu teritoriju no PKN un aizsargātu Kopienas tirdzniecības intereses saistībā ar trešām valstīm. Ir jāaizliedz uzņēmīgas koksnes, mizas un augu pārvietošana no Portugāles uz citām dalībvalstīm un trešām valstīm, ja vien materiāls nav attiecīgi apstrādāts un augi attiecīgi pārbaudīti. Tādēļ prasības, kas attiecas uz uzņēmīgas koksnes, mizas un augu pārvietošanu no norobežotiem rajoniem uz rajoniem Portugālē, kas nav norobežoti, vai uz citām dalībvalstīm, jāpaplašina, attiecinot tās uz visiem pārvietojumiem no Portugāles uz citām dalībvalstīm un trešām valstīm. Izsekojamība jānodrošina, katrai sūtījuma vienībai pievienojot auga pasi vai attiecīgo zīmi. Dalībvalstu veiktie kontroles pasākumi jāpaplašina, lai kontrolētu uzņēmīgas koksnes, mizas un augu pārvietošanu to teritorijā no Portugāles.
(8)
Kamēr nav notikusi Augu veselības pastāvīgās komitejas sanāksme, ir jāpieņem pagaidu aizsardzības pasākumi, lai aizkavētu PKN izplatību no Portugāles uz citām dalībvalstīm un trešām valstīm.
(9)
Šajā lēmumā paredzētos pasākumus pārskatīs Augu veselības pastāvīgā komiteja,
IR PIEŅĒMUSI ŠO LĒMUMU.
1. pants
1. Portugāle nodrošina, ka tiek izpildīti pielikumā izklāstītie nosacījumi saistībā ar uzņēmīgu koksni, mizu un augiem, ko pārvieto no tās teritorijas uz citām dalībvalstīm vai trešām valstīm.
2. Saņēmējas dalībvalstis (izņemot Portugāli) var pārbaudīt Bursaphelenchus xylophilus (Steiner et Buhrer) Nickle et al. (priedes koksnes nematode - PKN) klātbūtni uzņēmīgas koksnes, mizu un augu sūtījumos no Portugāles, kurus ieved to teritorijā.
3. Šis lēmums neskar Lēmumu 2006/133/EK.
2. pants
Šis lēmums ir adresēts dalībvalstīm.
Briselē, 2008. gada 27. jūnijā

Labels: 18
16
1
6